El nou lliurament de ‘Los Juegos del Hambre’ i la reposició de ‘Trolls’ 3 protagonitzen la cartellera del cinema Tívoli
2025-07-24

El cinema Tívoli de Burjassot segueix endavant amb la seua cartellera de novembre i el pròxim cap de setmana recupera la programació dels dissabtes en haver finalitzat les presentacions de les comissions falleres. Així, del 17 al 19 de novembre, els espectadors i espectadores tenen a la seua disposició dues pel·lícules: la reposició de Trolls 3: todos juntos, per als quals encara no l’hagen gaudida i Los Juegos del Hambre: balada de pájaros cantores y serpientes.

El tercer lliurament de Trolls, l’últim i reeixit fenomen d’animació de Dreamworks, arriba a la sala fosca del Tívoli per tercera vegada, donat l’èxit que les aventures de Poppy i Branch tenen entre tota mena de públic. El pròxim cap de setmana, la pel·lícula gaudirà de tres projeccions més: el divendres 17, a les 19.30 hores; el dissabte 18, a les 17 h i el diumenge 19 de novembre, a les 16.30 h.

A més, per als fidels a la saga Los Juegos del Hambre, el nou lliurament acabada d’estrenar arriba també al Tívoli amb quatre passes: el divendres 17, a les 22.30 h; el dissabte 18, a les 19.30 h i a les 22.30 h i, finalment, el diumenge 19 de novembre, a les 19.30 h. Los Juegos del Hambre: balada de pájaros cantores y serpientes s’estrena a nivell internacional el pròxim cap de setmana i constitueix el cinqué lliurament d’esta saga distòpica i atractiva on les morts brutals de joves són vistes com un espectacle pels habitants del Capitoli. Esta nova aventura s’ambienta dècades abans de les aventures de Katniss Everdeen, i Racher Zegler serà Lucy Gray Baird, la nova protagonista. El film adapta la novel·la homònima publicada per Suzanne Collins en 2020 i compta amb la direcció de Francis Lawrence, al comandament de les últimes tres lliuraments de la saga.

Les entrades per a gaudir de les millors estrenes al cinema Tívoli tenen un preu únic de 4 euros i es poden adquirir en la pàgina web del cinema o, presencialment, en la taquilla del Tívoli, des de mitja hora abans de l’inici de cada projecció.